Title: ประกาศองค์การบริหารส่วนตำบลกาเกาะ เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับข้อมูลข่าวสารส่วนบุคคลขององค์การบริหารส่วนตำบลกาเกาะ

ประกาศองค์การบริหารส่วนตำบลกาเกาะ

ประกาศองค์การบริหารส่วนตำบลกาเกาะ
เรื่อง
การดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐
เกี่ยวกับข้อมูลข่าวสารส่วนบุคคลขององค์การบริหารส่วนตำบลกาเกาะ[๑]

เพื่อให้เป็นไปตามมาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ที่กำหนดให้หน่วยงานของรัฐต้องปฏิบัติเกี่ยวกับการจัดการจัดระบบข้อมูลข่าวสารส่วนบุคคลโดยจัดให้มีการพิมพ์ในราชกิจจานุเบกษาและตรวจสอบแก้ไขให้ถูกต้องอยู่เสมอ
องค์การบริหารส่วนตำบลกาเกาะ จึงจัดระบบข้อมูลข่าวสารส่วนบุคคล
ตามพระราชบัญญัติข้อมูลข่าวสารของราชการ พ.ศ. ๒๕๔๐ ไว้ดังนี้

๑.  ประเภทของบุคคลที่มีการเก็บข้อมูลไว้
๑.๑ ผู้บริหารองค์การบริหารส่วนตำบล
- นายกองค์การบริหารส่วนตำบล
- รองนายกองค์การบริหารส่วนตำบล
- เลขานุการนายกองค์การบริหารส่วนตำบล
๑.๒ สภาองค์การบริหารส่วนตำบล
- ประธานสภาองค์การบริหารส่วนตำบล
- รองประธานสภาองค์การบริหารส่วนตำบล
- สมาชิกสภาองค์การบริหารส่วนตำบล
- เลขานุการสภาองค์การบริหารส่วนตำบล
๑.๓ พนักงานส่วนตำบล พนักงานจ้าง
- พนักงานส่วนตำบล สังกัดองค์การบริหารส่วนตำบล
- พนักงานจ้าง สังกัดองค์การบริหารส่วนตำบล

๒.  ประเภทของระบบข้อมูลข่าวสารส่วนบุคคล
๒.๑ สมุดประวัติ/ก.พ.๗/แฟ้มประวัติ
๒.๒ ระบบฐานข้อมูลคอมพิวเตอร์

๓.  ลักษณะการใช้ข้อมูลตามปกติ
๓.๑ เก็บไว้เพื่อตรวจสอบประวัติและอ้างอิง
๓.๒ ใช้ในการบริหารงานบุคคลขององค์การบริหารส่วนตำบลกาเกาะ

๔.  วิธีการขอตรวจดูข้อมูลข่าวสารของเจ้าของข้อมูล
๔.๑ กรอกแบบฟอร์มขอตรวจดูข้อมูลข่าวสารส่วนบุคคลพร้อมแนบสำเนาบัตรประจำตัวประชาชน
๔.๒ นายกองค์การบริหารส่วนตำบลกาเกาะ
หรือผู้ได้รับมอบหมายเป็นผู้พิจารณา หรืออนุมัติ
๔.๓ เจ้าหน้าที่ผู้รับผิดชอบดำเนินการให้ต่อไป

๕.  วิธีการขอให้แก้ไขเปลี่ยนแปลงข้อมูล
๕.๑ การขอแก้ไข วัน เดือน ปีเกิด ให้ปฏิบัติตามระเบียบสำนักนายกรัฐมนตรี
ว่าด้วยการขอแก้ไข วัน เดือน ปีเกิด ในทะเบียนประวัติข้าราชการ พ.ศ. ๒๕๔๘
๕.๒ การแก้ไขเพิ่มเติมรายการในทะเบียนประวัติ
๕.๒.๑
รายการเปลี่ยนแปลงหรือเพิ่มเติมที่จะต้องแจ้งให้งานบริหารงานบุคคลทราบ
เพื่อบันทึกในทะเบียนประวัติ
๕.๒.๑.๑ การผ่านการอบรม ดูงานและการรับเครื่องราชอิสริยาภรณ์
แจ้งการเปลี่ยนแปลงหรือเพิ่มเติมรายการดังกล่าว โดยแนบสำเนาหลักฐานที่เกี่ยวข้องให้กับเจ้าหน้าที่งานบริหารงานบุคคล
จำนวน ๑ ชุด
๕.๒.๑.๒ การเพิ่มวุฒิการศึกษา ใช้หลักฐานสำเนาประกาศนียบัตร หรือสำเนาปริญญาบัตร
และสำเนาใบแสดงผลการศึกษา (Transcript) จำนวน ๑ ชุด
๕.๒.๑.๓ การเปลี่ยนชื่อตัว-ชื่อสกุล ให้แจ้งการเปลี่ยนแปลง โดยแนบสำเนาเอกสารหลักฐาน
การเปลี่ยนชื่อตัว ชื่อสกุล พร้อมแนบสำเนาทะเบียนบ้าน จำนวน ๑ ชุด
๕.๒.๑.๔ การเพิ่มเติมรายการอื่น ๆ เช่นการได้รับการคัดเลือกเป็นพนักงานดีเด่นเป็นต้น
ให้ส่งสำเนาใบประกาศหรือหลักฐานอื่น ๆ จำนวน ๑ ชุด

๖.  แหล่งที่มาของข้อมูล
๖.๑ เจ้าของข้อมูลข่าวสารส่วนบุคคล
๖.๒ เอกสารราชการ

จึงประกาศมาเพื่อทราบโดยทั่วกัน

ประกาศ
ณ วันที่ ๙ มกราคม พ.ศ. ๒๕๕๗
วัลลพ  เจริญศิริ
นายกองค์การบริหารส่วนตำบลกาเกาะ

ปริยานุช/ผู้จัดทำ
๒๖ กุมภาพันธ์
๒๕๕๗

อุษมล/ผู้ตรวจ
๒๘ กุมภาพันธ์ ๒๕๕๗

[๑] ราชกิจจานุเบกษา
เล่ม ๑๓๑/ตอนที่ ๒๐ ง/หน้า ๙๗/๒๐ กุมภาพันธ์ ๒๕๕๗